Margrete Auken (SF), 2003-03-13:
Under en kirkedebat, vi havde for nylig, tror jeg , at det var en socialdemokrat, der sagde, at det eneste, der er helligt for denne regering, er skattestoppet.
Det er jo ikke rigtigt, for det er kun det klasserene skattestop, der er helligt. I det klasserene skattestop, som alene beskytter ejere og bilister, skal der ikke være nogen slinger i valsen.
Man kunne godt op til valget have troet, at det var en anelse bredere, for da havde Venstre udtrykkeligt sagt, at skattestoppet også gjaldt offentlige ydelser, der var helt eller delvis brugerfinansierede.
Og det er jo så udpræget en beskrivelse, der dækker den kollektive trafik.
Så der havde man dog i det mindste ment, at der var en enkelt lille social - jeg kunne næsten kalde det slagside - i det ellers så klasserene skattestopforslag, som vi har haft. Det viste sig jo så også at være om ikke en misforståelse så et svig fra Venstre.
De havde simpelt hen ikke været vakse, da de lavede det der oplæg.
De havde ikke opdaget, at det kunne komme til at tilgodese den kollektive trafik, og det var ikke meningen.
Det skulle sandelig ikke tilgodese den kollektive trafik, det skulle kun tilgodese ejere og bilister.
Derfor står vi nu i den situation, at taksterne på den kollektive trafik bare kan stige og stige og stige.
Nu får vi lige om lidt - jeg garanterer det - hr. Heiselberg herop, vi får hr. Fischer herop, og vi får måske oven i købet trafikministeren herop, og de fortæller, hvilken lyksalighed det er for den kollektive trafik.
Det er en gevinst, at taksterne nu stiger, for der var jo nogle, der var kritiske over for det tilskud, da det kom i sin tid.
Det var bl.a. mine egne partifæller i amterne, og jeg har hørt fra mange andre, at den 10 pct.s-reduktion ikke var en god måde at anbringe grønærtforligets penge på.
De sagde det med den meget fornuftige begrundelse, at for dem, der ikke er i toget, er det ikke åbenlyst og oplagt, at taksterne falder.
Det vil sige, at man ikke får flyttet ret mange, som ikke ved det, fra bilerne og over i toget
, hvis man derimod kører med tog, er det jo stensikkert, at man opdager det, når taksterne stiger.
Det, som man jo der frygtede, var, at der ikke var robusthed i dette Folketing til, at man ville fastholde dette tilskud.
Og derfor ville den dag komme, hvor man snuppede det fra dem igen, og så ville vi få miseren.
Det var en meget klar begrundelse, der kom, og den var rigtig.
Og derfor gjorde vi også meget ud af, at pinsepakkens penge kom til at ligge på en anden måde.
Men det var jo ikke det samme som at sige, at så ville det være til skade for den kollektive trafik, at de havde fået dette tilskud.
Den sociale effekt af det er i hvert fald tydelig, selv om det dog også havde en meget begrænset passagermæssig effekt.
Men det havde helt tydeligt den sociale effekt.
Og den passagermæssige effekt bliver i hvert fald meget tydelig, når man nu tager tilskuddet væk.
Det foregår oven i købet på den hånske måde, at det tilskud, man tager, bliver de eneste penge, der kommer ekstra til banevedligeholdelse.
Så nu siger man: Vi gør skam noget for den kollektive trafik.
Det er lige på nippet til, at man siger, at man gavner den ved at tage det her tilskud, som nogen kritiserede, og putte det over til den banevedligeholdelse, som man i alle andre henseender forsømmer, fordi der jo ikke er penge til noget som helst på grund af det her hellige skattestop og slet ikke til den kollektive trafik.
Der er kun til asfalt.
På den måde har man nu sikret sig, at hele denne her linje er blevet ren og fin og klasse, og at der ingen slagside er overhovedet!
Dansk Folkeparti er, hvad skattestoppet angår, lige så klasserene som Venstre og Konservative.